སྤྱིར་ན་སངས་རྒྱས་པའི་བསྟན་པ་འདི་ཉིད་ནམ་མཁའི་གར་ཁྱབ་ཀྱི་སེམས་ཅན་ཐམས་ཅད་ལ་སྤེལ་ཐུབ་ན་ཤིན་ཏུ་ནས་ལེགས་ན་ཡང་།ནང་པའི་རིགས་སུ་གཏོགས་པ་ལས་ནང་པ་དངོས་མར་འགྱུར་མ་ཐུབ་པའི་བོད་པའི་ནང་བ་ཉི་ཚེ་བ་དག་ལ་ཁྱེད་ཅག་གི་སློབ་སྦྱོང་དེ་མ་མཁོ་བ་རེད་དམ།དེ་སྤྲོད་མ་འདོད་པ་རེད།ཡང་ན་ཁ་བཏགས་ལས་སློབ་ཡོན་མེད་པའི་བོད་ཀྱི་ཐུན་མིན་དགོན་སྡེའི་སློབ་གསོའི་ལམ་ལུགས་དེར་ཡིད་ཆད་སོང་བ་རེད།དེ་སྔ་གཞུང་ཆེན་སློབ་གཉེར་གྱི་རིམ་པ་ཤིན་ཏུ་ལེགས་པོ་ཡོད་པ་ནས་རིག་གསར་གྱིས་རྨག་མེད་དུ་བྱས་ཤིང་།༡༩༨༠ནང་ཆོས་སྒོ་སླར་ཡང་ཕྱེས་པ་ནས་ད་ལྟའི་བར་དུ་སློབ་གཉེར་གྱི་དབུ་ཡང་བསྐྱར་འཛུགས་མ་ཐུབ་པར་ལུས་པ་འམ།དབུ་ཙམ་བཙུགས་ན་ཡང་དབུ་མའི་ཡན་གྱི་ཁྲིད་རྒྱུན་ཆད་པའི་དགོན་པ་རེ་ཟུང་དང་།སྒྲུབ་སྡེ་ཡིན་པར་བསྙད་ནས་ཚོང་ལས་ཙག་ཙིག་དང་།རླངས་འཁོར་གང་རྫིག་དང་ཁ་པར་གང་ལེགས་འཛིན་པའི་འགྲན་བསྡུར་ཁྲོད་ན་མི་རྐྱང་གི་འཚོ་བར་བྲོ་བ་དེ་ཙམ་མེད་པར་འདོད་པའི་རིགས་བཅས་ཀྱི་གྲྭ་བ་དག་ལ་ནི།ལམ་རིམ་བློ་སྦྱོང་ཙམ་གྱི་ཁྲིད་ཀྱང་མ་ཐོབ་པར་འཚོ་སྟངས་གྲོང་བ་ཕལ་བའི་ལུགས་དང་།འཆི་སྟངས་གྲོང་བ་ཕལ་བའི་ལས་སུ་གྱུར་ཏེ་ལུས་པ་དག་ཀྱང་ཁྱོད་ཚོའི་སྙིང་རྗེ་ཡུལ་དུ་མ་གྱུར་པ་སོགས་ནི་ཤིན་ཏུ་ཕངས་པ་ལའང་།